Saunomisen terveyshyödyistä on saatu uutta tietoa. Itä-Suomen yliopiston tutkimuksessa selvitettiin 30 minuutin saunomisen vaikutuksia elimistöön sadalla koehenkilöllä. Tutkijat tarkastelivat erityisesti saunomisen vaikutusta verenpaineeseen ja verisuonten joustavuuteen.

Saunomisolosuhteet jäljittelivät mahdollisimman tarkoin tavallista kotisaunaa.

Saunomisen myötä keskimääräinen ylempi verenpaine laski saunomisen myötä tasolta 137 tasolle 130 ja alempi verenpaine tasolta 82 tasolle 75. Ylempi verenpaine pysyi alhaalla vielä puoli tuntia saunomisen jälkeen.

Saunojien syke nousi saunomisen aikana keskiraskasta liikuntaa vastaavalle tasolle ja verisuonten joustavuus parani välittömästi saunomisen jälkeen tehdyssä mittauksessa. Elimistön lämpötila nousi noin kaksi astetta.

Tutkijoiden mukaan tulokset osoittavat, millaisten mekanismien kautta lämpöaltistuksen terveyshyödyt syntyvät. Mekanismeista tarvitaan kuitenkin yhä lisää kokeelliseen tutkimukseen perustuvaa tietoa.

Tulokset saunomisen vaikutuksesta elimistöön julkaistiin Journal of Human Hypertension -lehdessä. Suonen joustavuuteen perustuneet mittaukset julkaistiin European Journal of Preventive Cardiology -lehdessä. Tekesin rahoittaman tutkimuksen toteutti professori Jari Laukkasen tutkimusryhmä Itä-Suomen yliopistossa.